Kunnskap om størrelsene på gaupas leveområder hjelper oss til å bestemme den riktige skala for forvaltning av individer og bestander. Noe av det mest oppsiktsvekkende fra studiene av radiomerkede gauper gjelder størrelsen på leveområdene gaupene bruker. Størrelsen på leveområdene til gauper varierer voldsomt innad i Skandinavia. De største områdene finner vi helt i nord. I Troms og Finnmark har noen av gaupene benyttet seg av leveområder på størrelse med Østfold fylke! I de produktive områdene lenger sør i Skandinavia har gaupene betydelig mindre arealkrav, og en hunngaupe kan benytte seg av 3-400 kvadratkilometer.